EIROPAS SAVIENĪBAS CIVILDIENESTA TIESAS TREŠĀS PALĀTAS PRIEKŠSĒDĒTĀJA RĪKOJUMS

2015. gada 11. novembrī

GM un GN

pret

Eiropas Komisiju

“Civildienests — Civildienesta noteikumi — Civildienesta noteikumu reforma — Jaunie noteikumi par karjeru un paaugstināšanu amatā AST 10 pakāpē — Izmaiņas amatu veidos SysPer 2 sistēmā — Prasība, kas kā nodrošināšanas pasākums iesniegta par vēlāku lēmumu par nepaaugstināšanu amatā — Civildienesta tiesas lēmumi, kas pieņemti tiesvedības laikā — Atteikšanās no prasības — Izslēgšana no reģistra — Reglamenta 103. panta 5. punkts — Tiesāšanās izdevumu atlīdzināšana”

Priekšmets

Prasība, kura celta saskaņā ar LESD 270. pantu, kas ir piemērojams EAEK līgumam atbilstoši tā 106.a pantam, un ar kuru GM un GN lūdz Civildienesta tiesu, pirmkārt, konstatēt Eiropas Savienības Civildienesta noteikumu (turpmāk tekstā – “Civildienesta noteikumi”) 45. panta un minēto noteikumu I pielikuma prettiesiskumu, redakcijā, kas izriet no 2014. gada 1. janvārī spēkā stājušās Eiropas Parlamenta un Padomes 2013. gada 22. oktobra Regulas (ES, Euratom) Nr. 1023/2013, ar ko groza Eiropas Savienības Civildienesta noteikumus un Eiropas Savienības Pārējo darbinieku nodarbināšanas kārtību (OV L 287, p. 15), kā arī, otrkārt, atcelt Eiropas Komisijas iecēlējinstitūcijas 2014. gada 14. novembra lēmumus neietvert prasītāju vārdus AST 10 pakāpē paaugstināto ierēdņu sarakstā

Nolēmums

Lietu F‑81/15 izslēgt no Civildienesta tiesas reģistra. Katrs lietas dalībnieks sedz savus tiesāšanās izdevumus pats.

Kopsavilkums

Tiesvedība — Tiesāšanās izdevumi — Ierēdņa prasība, kas kā nodrošināšanas pasākums iesniegta, ņemot vērā neskaidrību attiecībā uz apstrīdamā tiesību akta identificēšanu — Atbildētājas iestādes nelabvēlīgā akta nepaziņošana — Prasītāja atteikšanās no prasības pēc Civildienesta tiesas lēmumiem šajā jomā, kas ir pieņemti tiesvedības laikā — Tiesāšanās izdevumu piespriešana atbildētājam

(Eiropas Savienības Pamattiesību hartas 41. pants; Civildienesta noteikumu 25. panta 2. punkts; Civildienesta tiesas Reglamenta 103. panta 5. punkts)

Atbilstoši Civildienesta tiesas Reglamenta 103. panta 5. punktam pusei, kas atsakās no prasības, piespriež atlīdzināt tiesāšanās izdevumus, ja pretējā puse to ir prasījusi apsvērumos par atteikšanos no prasības. Tomēr pēc tās puses pieteikuma, kura atsakās no prasības, minētos tiesāšanās izdevumus atlīdzina pretējā puse, ja to pamato šīs pretējās puses rīcība.

Šī tiesību norma ir jāpiemēro tādu prasību gadījumā, kas, kā faktiski izrādās, ir iesniegtas kā nodrošināšanas pasākums, lai nodrošinātos pret iebildi par nepieņemamību, ko ir izvirzījusi iecēlējinstitūcija.

Civildienesta tiesa uzskata, ka iecēlējinstitūcija būtu varējusi, ņemot vērā tiesības uz labu pārvaldību, kas ir paredzētas Eiropas Savienības Pamattiesību hartas 41. pantā, un atbilstoši Civildienesta noteikumu 25. panta 2. punktam labāk izpildīt savu pienākumu rakstveidā paziņot tādu lēmumu kā lēmumu SysPer 2 sistēmā grozīt tā amata veida nosaukumu, kuru ieņēma prasītāji, kā rezultātā no 2014. gada 1. janvāra viņi tika izslēgti no paaugstināšanas amatā saskaņā ar jaunajiem Civildienesta noteikumiem.

Līdz ar to iecēlējinstitūcijas attieksme attaisno to, ka katrs lietas dalībnieks sedz savus tiesāšanās izdevumus pats.

(skat. 12.–16. punktu)

Atsauce

Civildienesta tiesa: rīkojums, 2015. gada 16. jūlijs, FG/Komisija, F‑20/15, EU:F:2015:93, 70. punkts.